Kas pakauna ti festival, kinuna ni Djuna R. Alcantara, presidente ti GSFC, a maangay ti ‘GUMILtaray’ (3 km fun run) nga idauluan dagiti opisial ti GSFC iti Poro Point Baywalk.
Maisaruno ti ‘GUMILdayday,’ ‘GUMILiskrabol,’ ken ti ‘Salip iti Saribitniw’ iti Don Mariano Marcos Memorial State University-Mid La Union Campus (DMMMSU-MLUC) iti dayta met laeng nga aldaw.
Nairanta ti pasalip iti saribitniw ita a tawen a para kadagiti estudiante iti hayskul, kolehio ken unibersidad nga adda iti Siudad ti San Fernando. Maymaysa a piesa ti saribitniw ti pagsasalipan, ti “Wayayawa” a putar daydi premiado a mannurat ti Bannawag Pelagio A. Alcantara a nangparnuay met laeng iti saribitniw (napagtitipon a sarita, bitla ken daniw). Ipangngegto ti mangabak ti piesana inton Hunio 12 iti monumento ni Jose Rizal a masarakan iti plasa ti Siudad ti San Fernando City.
Nadisenio met ti umuna a ‘GUMILdayday’ a kas pagsasalipan dagiti adda koleksionna a sinurat dagiti Ilokano iti sadino man a lugar a naipablaak iti libro, pagiwarnak dagiti pagadalan, ken magasin a kas iti Bannawag. Pinnaatiddogan iti maidayday nga urnong (masapul nga orihinal dagiti maidayday) itoy nga ay-ayam a silulukat para laeng kadagiti amin nga agnaed iti La Union. (GUMIL SFC)
(Naipablaak iti Bannawag, Mayo 1, 2017 a bilang.)
ilo_Latn ilo_Latn ilo_Latn ilo_Latn ilo_Latn